text: РЕГЛАМЕНТ (ЕС) № 1092/2014 НА КОМИСИЯТА
  от 16 октомври 2014 година
  за изменение на приложение II към Регламент (ЕО) № 1333/2008 на Европейския парламент и на Съвета по отношение на употребата на подсладители в някои плодови или зеленчукови пасти за мазане
  (текст от значение за ЕИП)
  ЕВРОПЕЙСКАТА КОМИСИЯ,
  като взе предвид Договора за функционирането на Европейския съюз,
  като взе предвид Регламент (ЕО) № 1333/2008 на Европейския парламент и на Съвета от 16 декември 2008 г. относно добавките в храните (1), и по-специално член 10, параграф 3 от него,
  като има предвид, че:
  (1)
  С приложение II към Регламент (ЕО) № 1333/2008 се установява списък на Съюза на добавките в храните, одобрени за употреба в храни, и условията за тяхната употреба.
  (2)
  Списъкът на Съюза на добавките в храните може да бъде актуализиран в съответствие с общата процедура, посочена в член 3, параграф 1 от Регламент (ЕО) № 1331/2008 на Европейския парламент и на Съвета (2), по инициатива на Комисията или при постъпване на заявление.
  (3)
  На 24 април 2014 г. бе подадено заявление да се разреши употребата на подсладители във всички продукти от подкатегорията храни 04.2.5.3 - „Други сходни плодови или зеленчукови пасти за мазане“, в приложение II към Регламент (ЕО) № 1333/2008. Към тази подкатегория спадат плодови или зеленчукови пасти за мазане, подобни на конфитюри, желета и мармалади съгласно определението в Директива 2001/113/ЕО на Съвета (3). Впоследствие заявлението бе предоставено на държавите членки съгласно член 4 от Регламент (ЕО) № 1331/2008.
  (4)
  В Директива 2001/113/ЕО се описват и определят продуктите, които представляват конфитюри, желета и мармалади. Плодовите или зеленчуковите пасти за мазане, подобни на конфитюри, желета и мармалади, които попадат в подкатегорията храни 04.2.5.3, могат да съдържат съставки, различни от изброените в приложение II към Директива 2001/113/ЕО (например витамини, минерали и овкусители).
  (5)
  С приложение II към Регламент (ЕО) № 1333/2008 се разрешава употребата на подсладителите аспартам (E 951), неотам (E 961) и сол на аспартам-ацесулфам (E 962) в нискоенергийни конфитюри, желета и мармалади, както и в други сходни плодови пасти за мазане, като пасти за мазане на сандвичи на основата на сушени плодове, които са нискоенергийни или в които няма добавена захар.
  (6)
  Разширяването на употребата на тези подсладители за всички други сходни нискоенергийни плодови или зеленчукови пасти за мазане ще даде възможност те да се използват както при нискоенергийните конфитюри, желета и мармалади.
  (7)
  Тъй като плодовите или зеленчуковите пасти за мазане се използват като алтернатива на конфитюри, желета и мармалади, употребата на подсладители в тях няма да доведе до допълнителна експозиция на потребителите и следователно не поражда опасения във връзка с безопасността.
  (8)
  В съответствие с член 3, параграф 2 от Регламент (ЕО) № 1331/2008 за да актуализира списъка на Съюза на добавките в храните, установен в приложение II към Регламент (ЕО) № 1333/2008, Комисията трябва да изиска становището на Европейския орган за безопасност на храните, освен в случаите, когато не съществува вероятност актуализацията да има отражение върху човешкото здраве. Тъй като разширяването на употребата на аспартам (E 951), неотам (E 961) и сол на аспартам-ацесулфам (E 962) за всички други сходни нискоенергийни плодови или зеленчукови пасти за мазане представлява актуализация на списъка, при която не съществува вероятност това да има отражение върху човешкото здраве, не е необходимо да се изиска становището на Европейския орган за безопасност на храните.
  (9)
  Поради това приложение II към Регламент (ЕО) № 1333/2008 следва да бъде съответно изменено.
  (10)
  Мерките, предвидени в настоящия регламент, са в съответствие със становището на Постоянния комитет по растенията, животните, храните и фуражите,
  ПРИЕ НАСТОЯЩИЯ РЕГЛАМЕНТ:
  Член 1
  Приложение II към Регламент (ЕО) № 1333/2008 се изменя в съответствие с приложението към настоящия регламент.
  Член 2
  Настоящият регламент влиза в сила на двадесетия ден след деня на публикуването му в Официален вестник на Европейския съюз.
  Настоящият регламент е задължителен в своята цялост и се прилага пряко във всички държави членки.
  Съставено в Брюксел на 16 октомври 2014 година.